**ELŐTERJESZTÉS**

**Szombathely Megyei Jogú Város Közgyűlése**

**2023. október 26-ai ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. szeptember 29-én** dr. László Győző, dr. Horváth Attila és Horváth Soma alpolgármester urak a Közgyűlés utáni sajtótájékoztatón vettek részt.

**Szeptember 30-án** ünnepelte fennállásának 60. évfordulóját az AGORA Művelődési és Sportház. A jubileumi esemény alkalmából egy kiállítással emlékeztek meg az elmúlt 6 évtizedről. Az eseményen Horváth Soma, Szombathely MJV kultúráért is felelős alpolgármestere mondott köszöntőt, majd a nagyteremben vette kezdetét a gála, amit a város képviseletében megnyitottam. Az eseményen részt vett Bokányi Adrienn tanácsnok asszony is.

**Október 2-án** lakossági fórumot tartottunk Szombathely településrendezési tervéről. Herényi Temető, kámoni lakópark, Bogáti-kastély, ezekről kérdezték a városlakók a városi főépítész Sütő Gabriellát és a településtervező Gergye Pétert. Az eseményen dr. Horváth Attila alpolgármester úrral vettünk részt.

**Október 3-án** a Magyar Önkormányzatok Szövetsége és az Egyensúly lntézet által közösen szervezett "Közösségünk fejlesztése: önkormányzatok az energetikai átalakulás élvonalában” címmel konzultációsorozatot szervezett, melynek egyik állomása Szombathely volt. A Városházán tartott tanácskozást megnyitottam. Az eseményen dr. László Győző, Horváth Soma alpolgármester urak, valamint Bokányi Adrienn, Németh Ákos és Szuhai Viktor tanácsnokok is részt vettek.

E napon az idősek világnapjához kapcsolódó hagyományos ünnepséget tartottunk az AGORA Savaria Filmszínházban, ahol Szombathely Megyei Jogú Városa nevében köszöntöttem a résztvevőket, majd átadtam az "Idősek az idősekért"-díjat, melyet 2023-ban két személy kapott. Emellett átadták a Vas Vármegyei Közgyűlés elnökének emlékplakettjét és elismerő oklevelét, továbbá a nyugdíjas szövetség díjait is. Az eseményen dr. László Győző alpolgármester úr is részt vett.

E napon Horváth Soma alpolgármester úr az őszi utcatakarításról tartott sajtótájékoztatót.

**Október 4-én** a Szombathelyiek Egészségéért Egyesület, valamint a Szombathely és Járása Egészségfejlesztési Iroda által közösen szervezett mellrák elleni küzdelem kampánynyitó programján a Városháza előtt lelepleztek egy figyelemfelhívó alkotást, majd rózsaszínbe öltözött az épület. Az eseményen dr. Wächter Walter László vármegyei tisztifőorvossal együtt mondtunk köszöntőt. Az eseményen dr. László Győző alpolgármester úr, valamint Bokányi Adrienn és Szuhai Viktor tanácsnokok is részt vettek.

E napon a Közétkeztetők, Élelmezésvezetők Országos Szövetségének rendezésében régiós szakmai konferencia valósult meg a fenntartható közétkeztetés témájában. Az eseményen dr. László Győző alpolgármester úr köszöntőbeszéddel üdvözölte a résztvevőket.

E napon Horváth Soma alpolgármester úr látogatást tett a Vasi Skanzenben, ahol köszöntötte Fusz Mátyás szobrászművészt.

E napon Bokányi Adrienn tanácsnok asszony fogadóórát tartott a FÉHE épületében.

E napon Szuhai Viktor tanácsnok úr a szombathelyi Erdei iskola úttól északra eső terület csapadékvíz-elvezetését biztosító vízi létesítmények kivitelezésének munkaterület átadásán vett részt a helyszínen.

**Október 5-én** dr. László Győző alpolgármester úr a Szombathelyi Darts Club SE szervezésében megvalósuló három napos darts verseny sajtótájékoztatóján vett részt.

E napon Bokányi Adrienn tanácsnok asszony az EIT Urban Mobility TICER projekt keretein belül nemzetközi online megbeszélésen vett részt.

**Október 6-án** az aradi vértanúk halálának 174. évfordulójára emlékezve a vármegye és a város vezetői megkoszorúzták gróf Batthyány Lajos mellszobrát, majd a Premontrei Rendi Szent Norbert Gimnázium aradi emlékfalánál Szuhai Viktor, Szombathely MJV tanácsnoka mondott beszédet. Szombathely Megyei Jogú Város Önkormányzata nevében dr. László Győző alpolgármester úrral koszorúztunk. Az ünnepi megemlékezés gróf Batthyány Lajos emléktáblájánál folytatódott, ahol elhelyeztük az emlékezés gyertyáit. Az eseményen részt vett Bokányi Adrienn és Németh Ákos tanácsnok is.

**Október 7-én** városi futóversenyt rendezett a PannonSport Kft. és Szombathely MJV Önkormányzata az Ébredj Szombathely! programsorozat keretein belül, az eseményt megnyitottam a Fő téren. A verseny központja idén is a Fő tér volt, innen indultak és ide is érkeztek vissza a futók és ahogy tavaly, úgy idén is át lehetett futni a polgármesteri hivatalon, azon belül a polgármesteri irodán is. Az eseményen részt vett dr. László Győző, dr. Horváth Attila alpolgármester urak, valamint Bokányi Adrienn tanácsnok asszony.

E napon a Magyar-Japán Baráti Társaság rendezte meg nagy érdeklődés mellett a 15. Japán Napot Szombathelyen az AGORA Művelődési és Sportházban. A rendezvény egyben adománygyűjtő program volt, mellyel a szombathelyi Japán Centrum kertjének létrehozását támogatták az érdeklődők, résztvevők. A rendezvény vendége volt Masato Ohtaka japán nagykövet is. A programot Szombathely Megyei Jogú Városa képviseletében Németh Ákos tanácsnok úr nyitotta meg. Az eseményen dr. László Győző alpolgármester úrral, valamint Bokányi Adrienn tanácsnok asszonnyal vettem részt.

E napon dr. Horváth Attila alpolgármester úr részt vett az Oladi Művelődési Központban az általános iskolásoknak meghirdetett rajzpályázat díjkiosztóján.

**Október 8-án** rendezték meg a nemzetközi Goju Kupát az Aréna Savariában, melynek megnyitóján dr. László Győző alpolgármester úr köszöntőbeszéddel üdvözölte a résztvevőket.

**Október 9-én** "Szent Márton tisztelete Magyarországon" elnevezéssel új, vasi kötődésű értékkel bővült a Szellemi Kulturális Örökség Nemzeti Jegyzéke. A részletekről sajtótájékoztatót tartottak a Szily János Látogatóközpontban, ahol Szombathely Megyei Jogú Városa képviseletében vettem részt.

E napon Szuhai Viktor tanácsnok úrral a Szlovén Főkonzult fogadtuk a polgármesteri irodában.

E napon Németh Ákos tanácsnok úr az NDI Önkormányzati kommunikáció workshopján vett részt.

**Október 9-11-ig** Bokányi Adrienn tanácsnok asszony Szombathely Megyei Jogú Város Önkormányzatát képvselte a Brüsszelben megtartott Régiók és Városok Európai Hete (European Week of Regions and Cities) rendezvényen.

**Október 10-én** a 140 éves Vas Vármegyei Szakképzési Centrum Puskás Tivadar Szakképző Iskola és Kollégium jubileumi rendezvényén mondtam köszöntőt és adtam át emléklapot az AGORA Savaria Filmszinházban.

E napon tizennégy személy tett ünnepélyes keretek között állampolgársági esküt, melynek keretében dr. László Győző alpolgármester úr olvasta fel az eskü szövegét, majd az aláírást követően átadta az állampolgárságról szóló okiratot.

**Október 10-13-ig** Németh Ákos tanácsnok úr Leuvenben tartózkodott a JUSTNature Project CiPel meetingjén. A találkozón szinte minden konzorciumi tag képviselte magát.

**Október 11-én** dr. László Győző alpolgármester úr fogadóórát tartott a Városháza földszinti kistanácskozójában.

**Október 12-én** dr. Horváth Attila alpolgármester úr fogadóórát tartott az Oladi Nyugdíjas Klubban.

E napon Bokányi Adrienn tanácsnok asszony sajtótájékoztatót tartott a 11-es Huszár út utcatakarítása kapcsán.

**Október 13-án** dr. László Győző alpolgármester úr és Bokányi Adrienn tanácsnok asszony díjakat adott át az Életkorok Játéka elnevezésű játékos vetélkedőn, amely Szombathely önkormányzata és a Pannon Business Network (PBN) együttműködésében valósult meg. Az eseményen részt vett Szuhai Viktor tanácsnok úr is.

E napon ünnepelte az Életkert étel-és desszertbár megnyitásának 10. évfordulóját. Az ünnepélyes eseményen dr. László Győző alpolgármester úr és Bokányi Adrienn tanácsnok asszony is részt vett.

**Október 15-én** ünnepélyes keretek között avatták fel az új szentkirályi hidat a déli városrészen. A lakókat és az érdeklődőket Szombathely Város Koncert Fúvószenkara vezette fel a Szent István király utcában a mise után, a hidat Ipacs Bence kerületi esperes, a Szent István király plébánia plébánosa szentelte meg. Ünnepi beszédet mondott Tóth Kálmán, a déli városrész önkormányzati képviselője; Fehér Renátó József Attila-díjas költő ez alkalomra írt „Mennyit bír egy híd el?” című versét a költő nagyapja, Fehér Csaba adta elő. A hagyományos hordógurítást helyi lakosok végezték, közben a Gyöngyöshermán-Szentkirályi Polgári Kör Népdal- és Nótaköre énekelt. Az ünnepi esemény közös koccintással zárult a hídon. Az eseményen részt vettem.

E napon a nemrég alakult Arenda Teqball Sport Club a vasárnapi edzésére meghívta a Taksony SE csapatát. Jelenleg a világ egyik legjobb klubjának tekinthető egyesület tagjai közül több világklasszist, így a négyszeres világbajnok Blázsovics Ádámot, Bányik Csabát, Csereklye Martint és Katz Balázst is láthatták a Sugár úti Kiscsarnokban, ahol az újonnan alakuló szombathelyi csapat a nagyközönségnek is megmutathatta magát. A Teqball-gálán részt vettem.

E napon a Magyar Izraeli Baráti Társaságok és Körök Országos Szövetsége az ország számos pontján megemlékezést hirdetett. Ehhez csatlakozva a Szombathelyi Magyar Izraeli Baráti Társaság csendes megemlékezést és demonstrációt tartott a több mint egy hete tartó értelmetlen öldöklés Izraeli áldozatainak emlékére. A megemlékezés helyszíne a szombathelyi Fő téren, a „Testvérvárosok kövénél” volt. Az eseményen dr. Horváth Attila és Horváth Soma alpolgármester urakkal vettem részt.

**1.**

**Tisztelt Közgyűlés!**

A nemzeti köznevelésről szóló 2011. évi CXC. törvény (a továbbiakban Nkt.) 50. § (8) bekezdése alapján az általános iskolai felvételi körzetek megállapításának jogköre 2020. január 1. napjával az illetékes tankerületi központokhoz került.

A körzethatár meghatározásához a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (a továbbiakban: EMMI rendelet) 24. § (1) bekezdése alapján az illetékes tankerületi központ október 15. napjáig beszerzi a területén található települési önkormányzatok véleményét.

Előzőekre tekintettel a Szombathelyi Tankerületi Központ 2023. szeptember 29. napján kelt levelében a jelenleg hatályos körzethatár kijelölésről szóló tájékoztató megküldésével kérte önkormányzatunk javaslatát, véleményét a 2024/2025. tanévre vonatkozó körzetkialakításhoz. A jelenleg hatályos felvételi körzet az előterjesztés mellékletét képezi.

A Közgyűlés 4 új közterület elnevezéséről döntött:

* a 428/2022.(XII.8.) Kgy. számú határozat a Szombathely, 3683/4 és 3683/5 hrsz-ú kivett közpark megjelölésű közterületi ingatlanokat Wagner András sétánynak nevezte el. A Wagner András sétány a Kenderesi utca mellett helyezkedik el, ezért a sétányt a Paragvári Utcai Általános Iskola körzetéhez szükséges beemelni,
* a 429/2022.(XII.8.) Kgy. számú határozat a Szombathely, belterület 10427/13 hrsz-ú, kivett beépítetlen terület megjelölésű közterületi ingatlant Szent Quirinus utcának nevezte el. A Szent Quirinus utca a Körmendi útról nyílik, ezért az új utcát a Dési Huber István Általános Iskola körzetéhez szükséges beemelni,
* a 308/2023.(IX.28.) Kgy. számú határozat a 11784/66, hrsz-ú közforgalom elől el nem zárt magánút megjelölésű közterületi ingatlant Csinger Péter utcának nevezte el. A Csinger Péter utca a Vízmellék utcáról nyílik, ezért az új utcát a Dési Huber István Általános Iskola körzetéhez szükséges beemelni,
* a 309/2023.(IX.28.) Kgy. számú határozat a Szombathely külterület 0195/2 hrsz-ú kivett közút, a Szombathely belterület 7273/42 hrsz-ú kivett közút és a Szombathely külterület 0100/43 hrsz-ú kivett közút megjelölésű közterületi ingatlanokat együttesen Szerviz útnak nevezte át. A Szerviz út a Zanati útről nyílik, ezért a Nyitra Utcai Általános Iskola körzetéhez szükséges beemelni.

Tájékoztatom a Tisztelt Közgyűlést, hogy a Kulturális, Oktatási és Civil Bizottság az általános iskolák felvételi körzetének meghatározására vonatkozó napirendet a 2023. október 24-i ülésén tárgyalja, a Bizottság javaslata a Közgyűlésen kerül ismertetésre.

Előzőek alapján kérem a Tisztelt Közgyűlést, hogy az általános iskolák 2024/2025. tanévre vonatkozó felvételi körzet tervezetét a jelzett módosításokkal kiegészítve javasolja meghatározni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

A Közgyűlés a 439/2015. (XII.10.) Kgy.sz. határozatban jelölte ki a város közigazgatási területén a kutyafuttatás céljára szolgáló közterületeket. Ezt követően a Közgyűlés a 207/2017. (VI.15.) Kgy.sz. határozatban a 11-es Huszár úti lakótelep délkeleti sarkában kerítéssel lehatárolt területet jelölte ki kutyafuttatás céljára, valamint a 201/2020. (IX.24.) Kgy. sz. határozatában a Gyöngyös-patak melletti (2711/1 hrsz.) kutyafuttató létesítéséről döntött.

Indokolttá vált a kutyafuttatásra kijelölt területek körének egységesen, egy határozatban történő megjelenítése. Továbbá módosítani szükséges a Váci Mihály utcai kutyafuttató terület lehatárolását, mert annak funkciója a közeli Váci Mihály utca 20. északi oldalán kialakított kerítés nélküli játszótérrel összeegyeztethetetlen. Az alábbi lehatárolást javaslom: „Váci Mihály utca mögött a Vízmű kutak lefolyóárkától a volt Rohonci vasúti töltésig - magánerdőig, a Váci Mihály utcából a Vízöntő utcába átvezető gyalogjárdától a Perint-patakig”.

A fentieket figyelembe véve kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**3.**

**Tisztelt Közgyűlés!**

A Vas Megyei Önkormányzat Közgyűlése és Szombathely Megyei Jogú Város Önkormányzata között 1997.07.07. napján – a Vas Megyei Szakosított Szociális Otthonban 50 örökös szociális otthoni férőhely biztosítására vonatkozó – megállapodás került megkötésre. A jelenlegi fenntartó, a Szociális és Gyermekvédelmi Főigazgatóság a megállapodás megszüntetését kezdeményezte, mivel 2024. január 1. napjával a fenntartói feladatok a Szombathelyi Egyházmegye részére kerülnek átadásra. Továbbá tájékoztattak, hogy az Egyházmegye továbbra is biztosítani fogja a szombathelyi lakóhellyel rendelkező idős személyek részére az 50 örökös szociális otthoni férőhelyet. A szolgáltatás biztosítása önkormányzati költségvetési forrást nem igényel.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**4.**

**Tisztelt Közgyűlés!**

Tájékoztatom a Tisztelt Közgyűlést, hogy Nahodil Norbert munkavállalói küldöttnek a SZOVA Nonprofit Zrt. Felügyelőbizottságában betöltött tisztsége 2023. október 24. napján lejár. A társaság Alapszabályának VIII./4 pontja értelmében a Felügyelőbizottságba 2 tagot az Üzemi Tanács delegál. A Központi Üzemi Tanács 2023. augusztus 30-án megtartott ülésén munkavállalói küldöttként ismételten Nahodil Norbertet választotta meg, amelyet az Igazgatóság és a Felügyelőbizottság tudomásul vett.

Fentiek miatt szükséges a társaság Alapszabályának módosítása.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**5.**

**Tisztelt Közgyűlés!**

Szombathely Megyei Jogú Város Közgyűlése 125/2020. (VI. 25.) Kgy. számú határozata alapján a Szombathely Megyei Jogú Város Önkormányzata és a Makanoi PSP Szolgáltató és Kereskedelmi Bt., valamint Szabó Péter (továbbiakban együttesen: Bérlők) 2020. június 30-án 2035. június 30. napjáig tartó határozott időtartamra bérleti szerződést kötöttek a szombathelyi 2690 hrsz.-ú, kivett sporttelep megnevezésű ingatlan 10 db teniszpályát, valamint klubépületet és 14 parkolót magában foglaló részére. A szerződés 2021. április 30. napján módosításra került, amelyet követően jogutódlással a Bérlő a Szombathelyi Tenisz Sportszolgáltató Kft. lett.

A módosított bérleti szerződés 12. pontjában foglaltak szerint Bérlő vállalta, hogy a bérleményt a folytatni kívánt tevékenység gyakorlásához szükséges módon, saját költségén berendezi és felszereli oly módon, hogy a beruházások a megvalósulást követően az Önkormányzat tulajdonába kerülnek. A Bérlő a munkákat elvégezte, amelyet az Önkormányzat erre felhatalmazott bizottsága szerződésszerű teljesítésnek elfogadott.

A beruházások költségei tekintetében a Bérlő bérbeszámításra jogosult a szerződésben meghatározott feltételek szerint. Tekintettel arra, hogy a szerződés 10. pontja értelmében a bérleti díjat a Bérlők a kezelő Szombathelyi Sportközpont és Sportiskola Nonprofit Kft. felé kötelesek megfizetni, javaslom, hogy a Tisztelt Közgyűlés járuljon hozzá ahhoz, hogy Bérlő a megvalósított beruházást az Önkormányzat 100 % -os tulajdonú társasága, a Szombathelyi Sportközpont és Sportiskola Nonprofit Kft., mint kezelő felé adja át és a bérbeszámítást a Bérlő közvetlenül a kezelő felé érvényesítse.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. október 18.**

**/: Dr. Nemény András: /**

**I.**

**HATÁROZATI JAVASLAT**

**…/2023. (X. 26.) Kgy. számú határozat**

1. Szombathely Megyei Jogú Város Közgyűlése a nemzeti köznevelésről szóló 2011. évi CXC. törvény 50. § (8) bekezdése, valamint a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 24. § (1) bekezdése alapján a Szombathelyi Tankerületi Központhoz tartozó általános iskolák 2024/2025. tanévre vonatkozó felvételi körzet tervezetét a jelenleg hatályos felvételi körzet alábbi kiegészítésével javasolja elkészíteni:

* a Paragvári Utcai Általános Iskola felvételi körzeténél kerüljön feltüntetésre a Wagner András sétány,
* a Dési Huber István Általános Iskola felvételi körzeténél kerüljön feltüntetésre a Szent Quirinus utca és a Csinger Péter utca,

a Nyitra Utcai Általános Iskola felvételi körzeténél kerüljön feltüntetésre a Szerviz út.

1. A Közgyűlés felkéri a polgármestert, hogy a Közgyűlés döntéséről a Szombathelyi Tankerületi Központot tájékoztassa.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. pont vonatkozásában)

2023. november 3. (a 2. pont vonatkozásában)

**II.**

**HATÁROZATI JAVASLAT**

**…./2023. (X. 26.) Kgy. sz. határozat**

1./ A Közgyűlés a 439/2015. (XII.10.) Kgy.sz. határozatát, a 207/2017. (VI.15.) Kgy.sz. határozatát és a 201/2020. (IX.24.) Kgy. sz. határozatát megerősítve, a Váci Mihály utca mögötti terület tekintetében a lehatárolást módosítva az alábbi közterületeket jelöli ki kutyafuttatás céljára:

1. Stromfeld Aurél lakótelep - Bárdosi Németh János utca 53-56. tömb déli oldalán, kerítéssel határolt terület;
2. Váci Mihály utca mögött (2759/50 hrsz.) a Vízmű kutak lefolyóárkától a volt Rohonci vasúti töltésig - magánerdőig, a Váci Mihály utcából a Vízöntő utcába átvezető gyalogjárdától a Perint-patakig;
3. Bem József utcai buszfordulótól délre lévő, kerítéssel határolt terület;
4. Dolgozók útja melletti Vízmű terület a Nagy László utca mögött telepített első fenyősor, a Dolgozók útja és a Perint által határolt terület;
5. Károly Róbert utca 16-30. tömb mögött, a Perint-parti, kerítéssel határolt terület;
6. Négyesi utcai park területe;
7. Sorok utcai gyalogos Perint-hídtól az iskola parkolójáig húzódó zöld sáv;
8. A Pázmány Péter krt. 25. és a MÁV töltés közötti terület, valamint a Mikes Kelemen utcai, kerítéssel lehatárolt terület;
9. 11-es Huszár úti lakótelep délkeleti sarkában kerítéssel körbehatárolt terület;
10. Deák Ferenc utca és a Gyöngyös-patak találkozásánál a 2711/1 hrsz-on kerítéssel lehatárolt terület.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

Kalmár Ervin, Városüzemeltetési Osztály vezetője

**Határidő:** azonnal

**III.**

**HATÁROZATI JAVASLAT**

**…./2023. (X.26.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Vas Megyei Önkormányzat Közgyűlése és Szombathely Megyei Jogú Város Önkormányzata között a Vas Megyei Szakosított Szociális Otthonban 50 örökös szociális otthoni férőhely biztosítására vonatkozó megállapodás megszüntetésre kerüljön, azzal a feltétellel, hogy ezzel egyidejűleg Szombathely Megyei Jogú Város Önkormányzata és a Szombathelyi Egyházmegye a megszüntetésre kerülő megállapodásban rögzített azonos feltételekkel megállapodást kössön.
2. A Közgyűlés felhatalmazza a polgármestert, hogy a megállapodásokat aláírja.

**Felelős:**  Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgáltatási Osztály vezetője)

**Határidő:** azonnal (az 1. pont vonatkozásában)

2023. november 30. (a 2. pont vonatkozásában)

**IV.**

**HATÁROZATI JAVASLAT**

**…./2023. (X. 26.) Kgy. sz. határozat**

A Közgyűlés a SZOVA NonprofitZrt. Felügyelőbizottságába Nahodil Norbert munkavállalói küldöttként történő delegálását tudomásul veszi és felhatalmazza a polgármestert a társaság Alapszabály módosításának aláírására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**V.**

**HATÁROZATI JAVASLAT**

**…./2023. (X. 26.) Kgy. sz. határozat**

A Közgyűlés hozzájárul ahhoz, hogy a Szombathelyi Tenisz Sportszolgáltató Kft. Bérlő a szombathelyi 2690 hrsz.-ú ingatlanon elvégzett beruházást az Önkormányzat 100 % -os tulajdonú társasága, a Szombathelyi Sportközpont és Sportiskola Nonprofit Kft., mint kezelő felé adja át és a beruházáshoz kapcsolódó bérbeszámítást a bérleti szerződés fennállása alatt közvetlenül a kezelő Szombathelyi Sportközpont és Sportiskola Nonprofit Kft. felé érvényesítse.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal